CELEX: 62021TN0479
Language: et
Date: 2021-08-07 00:00:00
Title: Kohtuasi T-479/21: 7. augustil 2021 esitatud hagi –Haswani versus nõukogu

11.10.2021   
            
            
               ET
            
            
               Euroopa Liidu Teataja
            
            
               C 412/20
            
         
      7. augustil 2021 esitatud hagi –Haswani versus nõukogu
      (Kohtuasi T-479/21)
      (2021/C 412/21)
      Kohtumenetluse keel: prantsuse
      
         Pooled
      
      
         Hageja: George Haswani (Yabroud, Süüria) (esindaja: advokaat G. Karouni)
      
         Kostja: Euroopa Liidu Nõukogu
      
         Nõuded
      
      Hageja palub Üldkohtul:
      
                  —
               
               
                  tühistada hagejat puudutavas osas järgmised aktid:
                  
                              —
                           
                           
                              nõukogu 27. mai 2021. aasta otsus (ÜVJP) 2021/855, millega muudetakse otsust 2013/255/ ÜVJP;
                           
                        
                              —
                           
                           
                              nõukogu 27. mai 2021. aasta rakendusmäärus (EL) 2021/848, millega rakendatakse määrust (EL) nr 36/2012, mis käsitleb piiravaid meetmeid seoses olukorraga Süürias;
                           
                        sellest tulenevalt
               
            
                  —
               
               
                  anda korraldus kustutada George Haswani nimi eespool viidatud aktide lisadest;
               
            
                  —
               
               
                  mõista nõukogult välja mittevaralise kahju hüvitiseks 100 000 eurot;
               
            
                  —
               
               
                  Üldkohtu kodukorra 134 kohaselt on kohtuvaidluse kaotanud pool kohustatud hüvitama kohtukulud, mistõttu palub hageja selle sätte alusel jätta nõukogu kohtukulud tema enda kanda ja mõista temalt välja hageja kohtukulud, mille kohta ta esitab tõendid menetluse käigus.
               
            
         Väited ja peamised argumendid
      
      Hagi põhjenduseks esitab hageja viis väidet.
      
                  1.
               
               
                  Esimene väide, et on rikutud kaitseõigusi ja õigust õiglasele kohtumenetlusele. Hageja heidab nõukogule ette, et viimane on rikkunud tema kaitseõigusi, eelkõige õigust olla ära kuulatud, enne kui tehakse otsus jätta tema nimi sanktsioonide loeteludesse.
               
            
                  2.
               
               
                  Teine väide, et on rikutud põhjendamiskohustust. Hageja heidab nõukogule ette piirdumist umbmääraste ja üldiste põhjendustega, toomata selgelt ja konkreetselt esile põhjusi, millest lähtudes nõukogu on oma kaalutlusõigust kasutades asunud seisukohale, et hageja suhtes tuleb kõnealuseid piiravaid meetmeid kohaldada.
               
            
                  3.
               
               
                  Kolmas väide, et põhiõiguste piiramisel on rikutud proportsionaalsuse põhimõtet. Hageja leiab, et tema suhtes võetud meede on seatud eesmärgi suhtes ebaproportsionaalne ning riivab ülemääraselt tema ettevõtlusvabadust ja õigust omandile, sest meede puudutab kogu mõjutavat majandustegevust ilma muude kriteeriumideta.
               
            
                  4.
               
               
                  Neljas väide, et on tehtud ilmne hindamisviga ja puuduvad tõendid. Hageja väidab, et väljakujunenud kohtupraktika kohaselt on kohtuliku kontrolli tõhususe eelduseks eelkõige, et nende põhjenduste õiguspärasuse kontrollimisel, millel rajaneb otsus kanda või jätta isiku nimi nende isikute loetellu, kelle suhtes kohaldatakse sanktsioone, veendub liidu kohus, et see otsus põhineb piisavalt kindlal faktilisel alusel. Nõukogu väited, mis puudutavad „tihedaid sidemeid režiimiga“ ja väidetavat vahendajarolli režiimi ja ISILi naftatehingutes, on alusetud ning tuleb seetõttu tagasi lükata.
               
            
                  5.
               
               
                  Viies väide käsitleb tekitatud kahju hüvitamist.